钦定古今图书集成/明伦汇编/宫闱典/第071卷 > 《立秦王为太子诏》唐·内制
## 钦定古今图书集成/明伦汇编/宫闱典/第071卷 > 《立秦王为太子诏》唐·内制

诏曰：“储贰之重，式固宗祧，一人元良，以贞万国。天策
上将、太尉、尚书令、陕东道大行台、尚书令、益州道行
台尚书令、雍州牧、蒲州都督、领十二卫大将军、中书
令、上柱国、秦王某，器质冲远，风猷昭茂，宏图夙著，美
业日隆。孝惟德本，周于百行；仁为任重，加于万物。王
迹初基，经营缔构，戡剪多难，征讨不庭。嘉谋独举，长
筭必克，敷政大邦，宜风区粤。功高四履，道迈二南，任
总机衡，庶绩惟允。职兼内外，彝章载穆，遐迩属意，朝
野具瞻，宜承鼎业，允膺守器。可立为皇太子，所司具
礼，以时册命。”